《膳部主事林贞孚告归为令祖泉山翁寿》
明代·顾清

我初从仕来京国，泉翁六旬头尚黑。明年翁寿八十五，闻道康强只如昔。

蓬瀛严邃璧水清，玉衡金钥重两京。岂直文章师后进，实有勋华流汗青。

海天诸山玉削成，重崖叠嶂通仙灵。高云可望不可即，时见一鹤横青冥。

西风八月雁南翔，孙子锦衣称寿觞。九重似有非熊梦，还拥蒲轮朝上方。

作者简介：顾清（1460-1528）字士廉，江南华亭人，弘治六年（1493）进士，官至南京礼部尚书。诗清新婉丽，天趣盎然。著有《东江家藏集》《松江府志》等。